Ој, девојко, једне ли смо среће
Ој, девојко, једне ли смо среће!
Свак те проси, за свакога ниси,
Млад те проси, па те старом даје.
Старо драго — јавор у планини,
Младо драго — ружа у градини.
Киша иде, јавор дрво трули,
Киша иде, ружа се подиже,
Сунце греје, јавор дрво гњиви,
Сунце греје, ружа веселија. —

 *
     *

Ој, јабуко, једне ли смо среће!
Свак те бере, за свакога ниси,
Млад те бере, па те сваком даје.

 *
     *

Ој, девојко, једне ли смо среће,
Једне среће, једнакога лица.

Извор  
Бушетић, Т. М. 1902. Српске народне песме и игре с мелодијама из Левча. Музиколошки институт САНУ: Београд.

Љубавне песме